دارو اللمسات الاخيرة و هبطو رجاء لتحت جلسوها فالمكان المخصص ليها و بدات النقاشة تنقش ليها .. دارت داكشي خفيف حينت معندهاش مع الحنة و البنات حتا هما دارو معها صبيعات .. الموسيقى مالية الفيلا جايبين ديدجي من معارف اسراء بقاو مقصريين و ناشطين تحت انغام الموسقى .. هالي كيشطح ها الي كيخشي فوجهو دايرين بوفيه فيها جميع المؤكولات و المقبلات و الحلويات المغربية .. الي بغا شي حاجة كياخدها دوزو امسية من داكشي و سالاو بكري باش ارتاحو و الغد ليه يكونو جاهزين للعرس .. بالنسبة للدراري فهما دوزو نهارهم فالفيلا مقصريين بالاكل و خالقيين الجو .. هشام و معاذ اقتارحو على جهاد امشيو لشي بواط اكملو فيها القصارة و اديرو ليه حفلة توديع العزوبية .. لاكنو رفض بعد التهديدات الي دارت ليه رجاء فاش هضرو فالفون تحلفات عليه ميفوتش الفيلا و لا غادي تخلط عليه فينما كان .. تشتتات المجمعة .. كاين الي مشا لدارو حتا الغد ليه و كاين الي بات بعد ماجهزو الخدم عدة غرف ديال الضيوف .. طلع جهاد لبيتو و صونا لرجاء ..